
1. הרפורמה במס – הארכת ההוראות לתקופת הביניים


היו"ר יעקב ליצמן:

	אני פותח את הישיבה. היום מתקיימת ועידה של מפלגת העבודה, אז אני מניח שחברי המפלגה עסוקים ולא יגיעו לישיבה. הנושא שנדון בו היום הוא הרפורמה במס – הארכת ההוראות לתקופת הביניים. 

מאיר קפוטא:

	התקנות שאנחנו מבקשים להאריך את תוקפן אלה הן תקנות שנחקקו בעקבות דו"ח הוועדה הקודמת לרפורמה במס, ועדת בן-בסט. הוועדה הזאת, למעשה, התקינה תקנות שמבטלות את הפטור ממס על ריבית במסלולים שונים, וכדי למנוע מיסוי מיידי השהתה את אותו פטור עד תאריך מסוים, שהיה אז אמור להיות תחילתה של הרפורמה, האחד בינואר 2001. לאחר מכן, התקנות הוארכו מעת לעת. תוקפן פג לפני יום, ה-30 ביוני, ואנחנו מבקשים להאריך את תוקפן עד האחד בינואר, או עד מועד מוקדם יותר שבו תיכנס לתוקף הרפורמה החדשה, רפורמת ועדת רבינוביץ. 

היו"ר יעקב ליצמן:

	האם אתם לא מציינים תאריך?

מאיר קפוטא:

	 אנחנו מציינים את האחד בינואר, או מועד מוקדם יותר שייקבע בחוק, במידה שהרפורמה תיכנס לתוקף במועד מוקדם יותר. מדובר פה בצעד שהוא הכרחי מבחינת האזרח, מכיוון שהאלטרנטיבה היא כמובן מיסוי מיידי של הריבית בכל מסלולי החיסכון החל מהיום. 

היו"ר יעקב ליצמן:

	זאת אומרת שמי ששבר אתמול חיסכון, היה צריך לשלם ריבית. 

מאיר קפוטא:

	 לכאורה, הוא היה צריך לשלם ריבית. אנחנו הודענו במשק שאנחנו מביאים את הנושא לדיון היום. 

היו"ר יעקב ליצמן:

	האם אין מישהו שהגיש כבר בג"צ?

מאיר קפוטא:

	 אף אחד לא יגיש על זה בג"צ. אנחנו גם מביאים לוועדה תקנה שמתייחסת להגבלת ההפקדות בקופות גמל. ההגבלה הזאת היתה קיימת, למעשה, לאורך התקופה עד ספטמבר 2001, כדי למנוע מצב שאנשים ירוצו ויפקידו סכומים מאד גבוהים על סך מיליוני שקלים, כדי לקבל את הפטור. אנחנו כוללים את זה כאן, ואנחנו מניחים שבתוך כמה שבועות כל נושא הרפורמה יוסדר, ואז למעשה לא צריך יהיה להאריך את התקנות. 

סמדר אלחנני:

	לי מפריע דבר אחד – לגבי התאריך אחד בינואר, זאת היתה הצעתי בפעם הקודמת, כך שאני שמחה שסוף סוף קיבלו את הצעתי, אבל אני מבקשת שתמחקו את המילים או במועד מוקדם יותר אם תתחיל הרפורמה. גם אם חבר-הכנסת ליצמן יצליח להעביר את הרפורמה עד סוף הכנס הזה בכנסת, השלושה חודשים האלה לא משנים שום דבר – הם משנים, במעט את הכנסות המדינה ממסים, אבל הם מכניסים ממד של אי ודאות ושל בלבול, כי אלה לא חישובים של שנת מס שלמה. 	אני אומרת: תתחילו משנת המס 2004 – הלוואי ותצליחו ולא יהיו יותר בעיות, אבל אל תכניסו את ממד אי הוודאות שאתם מכניסים עכשיו. 

מאיר קפוטא:

	 אני מוכן לקבל את הבקשה. 

היו"ר יעקב ליצמן:

	אני לא בטוח שאני מוכן לקבל אותה. אני מבין שיצביעו על הרפורמה בכנסת ביום שני בשבוע הבא, ולכן אני מתכנן ביום שלישי בבוקר לדון ברפורמה במס, יש מספיק זמן לדון בזה. אף פעם אף אחד לא האשים אותי בכך שאני עושה מחטף לפני הפגרה. אני אעשה את זה, על אף שאני לא בטוח כמה זמן זה ייקח, ויכול להיות שנסיים את זה מהר מאד. בכל אופן, אני רגוע מבחינת הזמן, ובטוח שנגמור בזמן. 

סמדר אלחנני:

	 האם תעשו את השינוי ביקשתי?

היו"ר יעקב ליצמן:

	לא. מי בעד הרפורמה במס - הארכת ההוראות לתקופת הביניים? מי נגד?

הצבעה

בעד – 3
נגד – אין
נמנעים – אין
הרפורמה במס – הארכת ההוראות לתקופת הביניים נתקבלה.

היו"ר יעקב ליצמן:

	תודה רבה. 

2. שינויים בתקציב לשנת 2002


פנייה מספר 209 ,210 ,211:


היו"ר יעקב ליצמן:

	אנחנו דנים בפנייה מספר 209, 210 ו-211. 

טמיר כהן:

	 זאת פנייה אחת משולבת. 

סיון הכטר:

	פנייה זו נועדה להעביר סך של שני מיליון שקל מתקציב הפיתוח של משרד התחבורה אל תקציב משרד המדע, התרבות והספורט ושני מיליון שקל נוספים ממשרד הביטחון אל תקציב משרד המדע, התרבות והספורט, בהתאם לבקשות שר הביטחון ושר התחבורה ובעקבות סיכום בין השרים לבין שר המדע, התרבות והספורט. 

היו"ר יעקב ליצמן:

	האם זה הכסף שחבר-הכנסת שירי ויצמן דיבר עליו כל-כך הרבה?

רוני ברקת:

	לא, הוא דיבר על 12.5 מיליון שקל, ששר האוצר הבטיח להחזיר למשרד בעקבות קיצוץ מאד מיוחד שבוצע בתקציב שלנו בתחילת השנה. 

היו"ר יעקב ליצמן:

	האם הקיצוץ שלכם היה גדול יותר משל כולם?

רוני ברקת:

	כן. 

סיון הכטר:

	הקיצוצים הרוחביים שהושתו על המשרד היו זהים לכלל הקיצוצים. היה קיצוץ נוסף, בהתאם לסדרי עדיפויות, במשרד המדע, התרבות והספורט. 

משה רז:

	יש יותר מדי כסף בתחבורה ציבורית ובהסעת המונים, בגלל שהעלו את המחירים...

אבשלום וילן:

	 אני תומך בהעברה, אבל אני מוחה על הסגנון. בלשון עממית, "זמברו" את משרד המדע, התרבות והספורט וקיצצו בתקציבו מעל ומעבר ללא שום פרופורציות. מה עשו פה? שר הביטחון, שקיבל תוספת של שלושה מיליארד שקל, פתאום יכול לוותר על שני מיליון שקל? שר התחבורה, גם הוא עסוק במינויים פוליטיים, הוא גדול הממנים הפוליטיים. פעם שרת המסחר והתעשייה היתה במקום הראשון, ועכשיו הוא עובר את כולם, וזאת פשוט שערורייה. 
היו"ר יעקב ליצמן:

	מי אמר בוועידת הליכוד שג'ובים - -

אבשלום וילן:

	 זאת בדיוק הצרה, שלימור לבנת הרסה את משרד התקשורת כשהיא חילקה ג'ובים והובילה מהלכי מקרו כדי לסדר את מקורביה. 

היו"ר יעקב ליצמן:

	אתה כזה תמים, שאתה לא יודע שכל תקציב המדינה זה רק ג'ובים?

אבשלום וילן:

	 נניח שעושים שירקס בין שר התחבורה ושר הביטחון, כדי לאפשר לשר המדע, התרבות והספורט לקבל תוספת תקציב - כולם חברים באותה מפלגה, כולם באים מרקע צבאי מרשים כדי לסדר אחד את השני. אני אתמוך בזה, כי צריך לתת למשרד הזה קצת כסף, אבל הצורה שבה הדברים נעשים היא מה שנקרא במקומותינו "כשרה אבל מסריחה".

משה רז:

	 אני אתמוך בזה, כי צריך לתת תקציבים למשרד המדע, התרבות והספורט וצריך לקצץ מהביטחון, אבל חבל שמורידים מתקציב משרד התחבורה. שימנו שר אוצר לענייני מפלגת העבודה, ייתנו למפלגה 40 מיליון שקל, ויגידו לחבריה לחלק את הסכום בין המשרדים שלה. 

היו"ר יעקב ליצמן:

	גם אני תומך בבקשה, כי למה לא לתמוך במשרד המדע, התרבות והספורט? ללא קשר לכל הדברים האלה, אני הייתי שמח יותר, אם הפנייה היתה פנייה תמימה. אני לא מבין למה צריך לכתוב שהמשרד הזה והזה מעביר למשרד הזה את הכסף, אבל האם עד היום ידענו בדיוק מאיפה בא הכסף לכל הפניות?

סמדר אלחנני:

	 כן. 

היו"ר יעקב ליצמן:

	את זה את אומרת, אני לא יודע. אני לא יודע לגבי כל פנייה שמגיעה אלינו מאיפה בא הכסף ולאן הוא הולך. 

סיון הכטר:

	כשיש העברה, תמיד דואגים לשקיפות. 

אבשלום וילן:

	כאשר כותבים צ'קים, אתה כותב אותם לפעמים מתוך מחאה, וזה מה שאני עושה פה. 


היו"ר יעקב ליצמן:

	מי בעד אישור פנייה מספר 209, 210 ו-211? מי נגד?

הצבעה

בעד – 4
נגד – אין
פנייה מספר 209, 210 ו-211 אושרה.

טמיר כהן:

	 לפנייה 136 לא הגיע רפרנט. 


פנייה מס' 201:


היו"ר יעקב ליצמן:

	אנחנו עוברים לפנייה 201. 

דניאל לימור:

	מדובר בארבעה מיליון שקלים בהרשאה להתחייב בתקציב הפיתוח של המכס, לצורך יציאה למכרז בנושא של מערכת סחר חוץ. החשב הכללי הוציא הנחיה, שמאחר שההתקשרות היתה ארוכת שנים, יש צורך לצאת למכרז חדש בנושא הזה ולאפשר התקשרות חדשה מול חברות אחרות. 

אבשלום וילן:

	 באיזו מערכת מדובר?

דניאל לימור:

	 בכל המחשוב של המכס. 

אבשלום וילן:

	 מדובר במערכת המחשוב של המכס, ואני חשבתי שאתה מדבר על גיוס הון בחוץ לארץ. ככל שהמכס ממוחשב יותר, יש פחות טעויות ויותר גבייה. 

היו"ר יעקב ליצמן:

	אם כך, אין בעיה עם הפנייה הזאת. מי בעד פנייה מספר 201?

הצבעה

בעד – 3
נגד – אין
נמנעים – אין
פנייה מספר 201 אושרה.

היו"ר יעקב ליצמן:

	תודה, פנייה מספר 201 אושרה פה אחד. 

פנייה מספר 202, 203:


היו"ר יעקב ליצמן:

	אנחנו עוברים לפנייה מספר 202 ו-203 בעניין הלבנת הון. 

דניאל לימור:

	בהתאם ליישום חוק איסור הלבנת הון, אנחנו מוסיפים למשרד האוצר יחידה לפיקוח על כל החלפנים לצורך מלחמה בשוק השחור. לפי מה שסוכם, מדובר כאן בשלוש משרות בשנת 2002 ובעוד שתי משרות נוספות. בסך הכל מדובר בשישה עובדים, תקצוב יחסי לחלק הזה של השנה. 

	מדובר כאן בתקצוב של 700,000 שקל לנושא הקמת מערכת המחשוב החדשה שדרושה לנושא הזה, בעוד 500,000 שקל לנושא העסקת חוקרים לקניית שירותים, בעוד 100,000 שקל לקניית שירותי כוח אדם להעסקת עובד, ובעוד 100,000 ליחידה, כאשר כל השאר זה בעצם שכר לעובדים. 

אבשלום וילן:

	ומה אתם מקווים להשיג בעזרת היחידה הזאת?

דניאל לימור:

	 פיקוח על כל הנושא של הכסף השחור במדינה, בין אם זה על בתי-מלון, או על בתי-עסק. 

סמדר אלחנני:

	האם אתה אמרת חלפנים או דברים אחרים? חלפנים זה בנק ישראל. אבל היום זה חוקי, ואין שום בעיה להמיר מטבע. 

אבשלום וילן:

	איפה החלפנים? הרי יש היום משרדי צ'יינג'רים בכל רחוב בצורה גלויה. 

סמדר אלחנני:

	 ברשיון. 

דניאל לימור:

	אין להם כרגע איזשהו רשיון. לפי החוק, עכשיו כל חלפן יצטרך לקבל איזשהו רשיון. 

סמדר אלחנני:

	 איפה כתוב שהוא צריך לקבל רשיון?


דניאל לימור:

	 לא בסיכום של הקמת היחידה, אבל בהחלטת ממשלה במסגרת חוק איסור הלבנת הון זה רשום. 

היו"ר יעקב ליצמן:

	אנחנו חוזרים לכך שהממשלה לא מחפשת כסף במקום שיש בו כסף. הכסף לא נמצא כאן, האם הוא נמצא אצל הצ'יינג'רים?

סמדר אלחנני:

	 האם מישהו מביא אתו בוכטה של מיליון דולר ומחליף אותה אצל הצ'יינג'ר –CHANGE ROOM בכיכר ציון?

דניאל לימור:

	 כדי לשמור על דירוג האשראי של ישראל צריך לעשות זאת. 

היו"ר יעקב ליצמן:

	זה משהו אחר, זה עניין פוליטי, ואת זה אני מבין. 

אבשלום וילן:

	 כמה חברי מרכז ליכוד יקבלו את השישה ג'ובים האלה? האם ארבעה מתוך שישה יקבלו את הג'ובים האלה?

דניאל לימור:

	 הנושא הזה חשוב לשמירת דירוג האשראי של ישראל, וזה הנושא המרכזי שבגללו הקימו את היחידה הזאת. 

משה רז:

	 זו מילת הקסם. 

היו"ר יעקב ליצמן:

	רוצים שיראו שמקימים את היחידה. 

סמדר אלחנני:

	אנחנו נחשבים ל"מוקצים" בעניין הלבנת הון, ולכן יש רצון להראות שאנחנו פועלים בנושא הזה כדי שיוציאו אותנו מהרשימה הזאת. אנחנו נחשבים בעולם הגדול ממש "מוקצים" מבחינת הלבנת הון. תנסה לפתוח חשבון באנגליה עם פספורט זר. 

אבשלום וילן:

	אבל אם מישהו מהמאפיה רוסית רוצה לעשות זאת, הוא לא יתעסק עם שישה פקחים ועם הצ'יינג'רים. 


סמדר אלחנני:

	זה נקרא חוק עידוד השקעות הון. 

היו"ר יעקב ליצמן:

	דניאל לימור אומר שצריך להוכיח שעשינו משהו בתחום הזה כדי לשמור על דירוג האשראי שלנו בעולם. 

אבשלום וילן:

	 אני מוכן לאשר את זה, אבל אני דורש שחברי ועדת הכספים יקבלו את תנאי המכרז כדי לדעת מי נבחר לשישה ג'ובים האלה, ובתנאי שנראה שאין להם זיקה פוליטית ושלא מדובר לא בחברי מרכז ליכוד ולא בחברי מרכז מרצ. 

סמדר אלחנני:

	 אלה תפקידים ברמות נמוכות, מותר שתהיה להם זיקה פוליטית. 

אבשלום וילן:

	 אני לא רוצה שהם יהיו חברי מרכז ש"ס וגם לא מרצ. אני לא רוצה שהעובדים האלה יהיו חברים בשום מרכז מפלגתי. מי שרוצה להיות חבר מרכז מפלגה, שלא  יעבוד במשרד האוצר. 

היו"ר יעקב ליצמן:

	אני לא הבנתי למה צריך לכתוב פיקוח על חלפנים. מי בעד פנייה 202, 203?

הצבעה

בעד – רוב
נגד – מיעוט
פנייה מספר 202, 203 אושרה.

היו"ר יעקב ליצמן:

	פנייה מספר 202, 203 אושרה. 

סמדר אלחנני:

	 גם אנשים בדרגות נמוכות יכולים להיות בעלי זיקה פוליטית, אפילו חברי מפלגה. 

אבשלום וילן:

	 אבל זאת בדיוק הבעיה, שמחלקים את הג'ובים האלה, וצריך לגדוע את התופעה הזאת גם שם. תראה את אפרים סנה, הוא החליף את מנהל הרכבת שהיה מנהל טוב, בגלל שהוא היה חבר מרכז ליכוד, אז מה? אבל הוא פיתח את הרכבת. לך תדע האם השיקול שלו היה לעזור לאל-על, או שלוועד העובדים באל-על יש הרבה נציגים במפלגת העבודה, ובכך הוא רוצה להגן עליהם מול ישראייר.

היו"ר יעקב ליצמן:

	מה הבעיה עם ישראייר? היא רצתה לעבוד בשבת. 

אבשלום וילן:

	 מה פתאום בשבת, היא "רצתה לקחת" את יולי, אוגוסט וספטמבר, שלושת החודשים החמים בטיסות שכר ולהשאיר את אל-על בתשעת החודשים האחרים. מצד שני, האזרח רוצה שתהיה תחרות. הבעיה היא שהנימוקים פה לא כשרים, וכשהכל זה חשבון של חברי מרכז, כך נראים הדברים. 

היו"ר יעקב ליצמן:

	ההערה נרשמה. 

אבשלום וילן:

	 חבר-הכנסת הירשזון, אדם רציני, הביא הצעת-חוק שחברי המרכז יכולים להיות דירקטורים, ולמה? האם אתה בוחר לדירקטור את מי שמתאים? לא, הוא צריך להיות חבר מרכז. 


בקשה מספר 010 - 26:


היו"ר יעקב ליצמן:

	אנחנו עוברים לבקשה מספר 010 - 26.

השר לאיכות הסביבה צחי הנגבי:

	בקשתנו עולה פה. אני מבין שאתם לא תעשו לנו בעיות, כי בפעם שעברה היו בעיות. משרד האוצר ביקש להעביר לנו כסף. 

אמנון כהן:

	 אם השר הגיע לפה, אני מבקש שקודם כל תטפלו בבעיה שהוא מעלה. 

יורם הורביץ:

	מדובר על העברה של 50 מיליון שקל עודפים מחויבים. 

משה רז:

	 מי ביקש לעכב אותה?

טמיר כהן:

	 זאת הודעה שחבר-הכנסת עופר חוגי עיכב, והיא מונחת על סדר היום. 

יורם הורביץ:

	מדובר בפעולה טכנית לחלוטין של העברת עודפים מחויבים של המשרד לאיכות הסביבה משנת 2001 לשנת 2002. כנגד כל הכספים האלה יש התחייבויות של המשרד, והוא מנוע מלשלם אותם אם העודפים לא עוברים. 


היו"ר יעקב ליצמן:

	מי בעד בקשה מספר 010- 26? מי נגד?
העברה

בעד – רוב
נגד – מיעוט
בקשה מספר 010 – 26 אושרה.

היו"ר יעקב ליצמן:

	הבקשה אושרה. 


בקשה מספר 017-05:

	 
היו"ר יעקב ליצמן:

	אנחנו עוברים לבקשה 017-05.

דניאל לימור:

	 מדובר בשינויים פנימיים במשרד האוצר. 

היו"ר יעקב ליצמן:

	אמנון כהן עיכב את הבקשה. 

אמנון כהן:

	אני מסיר את העיכוב שלי. 

היו"ר יעקב ליצמן:

	למרות שאישרנו קודם את הבקשה הקודמת, תסביר לי בבקשה דניאל לימור מה זה פרויקטים מיוחדים במשרד האוצר. 

דניאל לימור:

	יש שם העברה פנימית. מדובר בפרויקט שרת התשלומים, שבאמצעותו אפשר לשלם דרך האינטרנט תשלומים שונים. 

היו"ר יעקב ליצמן:

	מי בעד בקשה מספר 017-05? מי נגד?

הצבעה

בעד – 3
נגד – אין
בקשה מספר 017-05 אושרה.

היו"ר יעקב ליצמן:

	הבקשה אושרה פה אחד. 

בקשה מספר 016-08 ו-017-08:


היו"ר יעקב ליצמן:

	אנחנו עוברים לבקשה 016-08 ולבקשה 017-08. 

דניאל לימור:

	 אני אתן את הרקע לפנייה הזאת. היתה פסיקה של בית-המשפט בנושא של הקלדניות. 

היו"ר יעקב ליצמן:

	אתה מדבר על השביתה של הקלדניות. 

דניאל לימור:

	 הוחלט שמיוני 1998 הן עובדות מדינה. יש דיון ממושך מול הקלדניות לגבי אופי הקליטה. הן הציגו את הדרישות שלהן, ולנו יש תנאים שאנחנו הצגנו לגבי קליטתן כעובדות מדינה. עדיין הדיונים נמשכים, אבל החברה שהעסיקה את הקלדניות במחוז צפון פשטה את הרגל. הגענו גם להסדר איתן, והן נקלטו כעובדות מדינה. הפנייה שלפניכם נועדה לאפשר את הקליטה של 125 קלדניות כעובדות מדינה. 

היו"ר יעקב ליצמן:

	ומה עם רואי החשבון?

דניאל לימור:

	רואי החשבון מתקשרים לפנייה השנייה. כחלק מהדיונים מול הקלדניות, אנחנו החלטנו שאנחנו ניתן לקלדניות רטרואקטיבית את מה שמגיע להן. אנחנו החלטנו עם הקלדניות, שאנחנו נעשה בדיקה רטרואקטיבית של רואה חשבון לגבי כל קלדנית, ונבדוק מה מגיע לה בגין החוק, אם מגיע לה. זאת הבדיקה של רואי החשבון. זה חצי מהסכום.

היו"ר יעקב ליצמן:

	מי בעד בקשות מספר 016-08 ו-017-08? מי נגד?

הצבעה

בעד – רוב
נגד – מיעוט
בקשות מספר 016-08 ו-017-08 אושרו.

היו"ר יעקב ליצמן:

	הבקשות אושרו. 


בקשה מספר 011-09:


היו"ר יעקב ליצמן:

	אנחנו עוברים לבקשה מספר 011-09. 	

דניאל לימור:

	מדובר כאן בעודפים במשרד החוץ בהיקף של 94,107 מיליון שקל. 

היו"ר יעקב ליצמן:

	כל התקציב שלו הוא נמוך מהסכום הזה.

דניאל לימור:

	 התקציב שלו הוא מיליארד ו-200 מיליון שקל. 

היו"ר יעקב ליצמן:

	מתי תהיה הכניסה לבניין החדש?

דניאל לימור:

	 בעוד חודשיים-שלושה. 

היו"ר יעקב ליצמן:

	יש שם עוד בניין. 

דניאל לימור:

	 זה בניין המכס ומשרד המסחר והתעשייה. 

סמדר אלחנני:

	 איזה נבנה ב-PFI ואיזה נבנה בתקציב ממשלתי?

דניאל לימור:

	 אני לא בקיא בצורת הבנייה. 

טמיר כהן:

	 הבקשה מעוכבת על-ידי חבר-הכנסת עופר חוגי. 

היו"ר יעקב ליצמן:

	מי בעד בקשה 017-05? מי נגד?

הצבעה

בעד – כולם
נגד – אין
בקשה מספר 017-05 אושרה.

היו"ר יעקב ליצמן:

	בקשה מספר 017-05 אושרה פה אחד. 


בקשה מספר 007 – 04:


דניאל לימור:

	יש בקשה אחת שמספרה 007 – 04 שכבר "שוכבת" כאן הרבה זמן, כי חבר-הכנסת פריצקי מעכב אותה. הוא ביקש שיבואו נציגים ממשרד ראש-הממשלה כדי להסביר במה מדובר, ואף אחד לא בא. מדובר בהסתה פנימית במשרד ראש-הממשלה בנושא הטיפול הנקודתי. 

	מדובר בשינוי פנימי במשרד ראש-הממשלה. יש החלטת ממשלה משנת 2000 לגבי טיפול נקודתי, וזה אומר עזרה ל-11 יישובים במצוקה, בעיקר לעיירות פיתוח. משרד ראש-הממשלה מפקח על כל הפרויקט הזה, ופה מדובר על תקצוב לנושא מתוך תקציב ראש-הממשלה. מדובר על משכורות לשישה-שבעה עובדים, שמטפלים בכל הנושא הזה. כל משרד ממשלה מחויב לתת איזשהו סכום לנושא, והם מפקחים על כל האינטגרציה. 

עופר חוגי:

	 האם אלה משכורות לפעילי הליכוד?

אמנון כהן:

	 האם כל התקציב הזה מיועד רק למשכורות?

דניאל לימור:

	 הוא מיועד רק למשכורות. 

עופר חוגי:

	 האם הפרויקט כבר עובד?

דניאל לימור:

	 זה פרויקט רב שנתי. 

אמנון כהן:

	כמו שאתה יודע, כבוד היושב-ראש, משרד התעשייה והמסחר לא מעביר כסף לשישה יישובים. 


דניאל לימור:

	 אני לא בקיא ברמת הפרטים. 
אמנון כהן:

	 למה שהם יקבלו כסף, אם הם לא עובדים ולא מבצעים עבודות פיקוח?

היו"ר יעקב ליצמן:

	דיבר אתי על זה אביגדור יצחקי. הפנייה הזאת כבר נמצאת כאן מתאריך אחד במאי, והיא מעוכבת כבר חודשיים. למרות כל העיכובים שאנחנו מבצעים פה ושם, לא צריך לעכב אותה. אם אתה רוצה להוציא את הכעס שלך על משהו, בואו נבחר משהו אחר. 

אמנון כהן:

	 זה לא עניין של כעס, זה משהו ענייני לחלוטין. 

עופר חוגי:

	השאלה היא האם הפרויקט עובד. 

היו"ר יעקב ליצמן:

	הוא מתחיל לעבוד. 

דניאל לימור:

	בבסיס התקציב לא היה כסף לנושא הזה. למרות המצוקה שיש בתקציב, משרד ראש-הממשלה מעביר כספים לנושא הזה. זה אומר שזה נמצא בסדרי העדיפויות שלו. 

אמנון כהן:

	 לא באותה מידה שהתחייבו לה. לכן אני חושב שבגלל שלא מדובר באותו היקף של פרויקט, צריך להוריד גם את מספר האנשים. 

דניאל לימור:

	 זה מה שנקבע על-פי סדרי העדיפויות שהציב משרד ראש-הממשלה. אני לא יודע באמת מי העביר למי כסף. 

אמנון כהן:

	אבל אני יודע. כבוד היושב-ראש, אני אדבר עם יצחקי על הפרויקט הזה. 

היו"ר יעקב ליצמן:

	אני הבטחתי לו שאני אעביר את הבקשה הזאת, כי היא הרבה זמן מעוכבת. 

אמנון כהן:

	 אני מקבל את הבקשה שלך, אבל אני מבקש שתמשיך הפעילות, כי ראשי רשויות לא מקבלים את מה שמגיע להם על-פי החלטת ממשלה. 

היו"ר יעקב ליצמן:

	אני אראה את יצחקי היום, ואז אשאל אותו למה משרד התעשייה והמסחר לא מעביר את הכסף. מי בעד בקשה מספר 007 – 04? מי נגד?
הצבעה

בעד – 3
נגד – אין
נמנע – 1
בקשה מספר 007 – 04 אושרה.

היו"ר יעקב ליצמן:

	הבקשה אושרה. 


פנייה מספר 213:


היו"ר יעקב ליצמן:

	אנחנו עוברים לפנייה מספר 213. 

אלעד תמרי:

	 מדובר בשינויים פנימיים בתקציב משרד התיירות. עיקר הכסף מיועד להסדרת תקציב ליישום החלטת הממשלה לעודד ביקורים בירושלים על-ידי פעולות שיווק. 

עופר חוגי:

	 למי מופנה הכסף, לעירייה?

אלעד תמרי:

	 לפעולות בשיתוף העירייה, כאשר בחלק הממשלתי מדובר בקמפיין פרסומי גדול לירושלים בתקופת הקיץ. 

היו"ר יעקב ליצמן:

	למה אתם לא מפרסמים בעיתונות הדתית?

אלעד תמרי:

	 אני חושב שדווקא במקרה של הקמפיין הזה, זה קמפיין שמיועד לתיירות פנים - - 

היו"ר יעקב ליצמן:

	אני רוצה לשמוע הבטחה ממך. 

אלעד תמרי:

	אני לא יכול להבטיח. 

היו"ר יעקב ליצמן:

	אז אני אחכה עם זה, זה לא בוער לי. בין כה וכה אין תיירות. 

אלעד תמרי:

	זה כן בוער, בגלל שמדובר בתיירות פנים, ובתקופה הזאת קהל היעד העיקרי שמגיע לירושלים הוא דווקא החרדים והציונות הדתית. 

היו"ר יעקב ליצמן:

	אבל אין פרסום, אתה יודע איפה מפרסמים? בעיתונות הערבית. 

אלעד תמרי:

	אני לא יודע האם יפרסמו בעיתון כזה או אחר, אבל אני הבנתי שקהל היעד העיקרי הוא החרדים והציונות הדתית. אני חושב שהדרך האפקטיבית ביותר להגיע לחרדים היא דרך הדברים שהם צורכים. 

	בנוסף לכוונה לעזור במימון, יש כוונה לעזור לקיים כנסים שיתקיימו בירושלים בחוצות היוצר, והפילהרמונית עומדת לערוך קונצרט בירושלים. 

סמדר אלחנני:

	הוא ייערך היום, מה זאת "עומדת לערוך"? הקונצרט ייערך היום בשוק. 

היו"ר יעקב ליצמן:

	גם הפרסומים כבר התבצעו, עכשיו נותר רק לשלם עבורם. 

אלעד תמרי:

	 היה פרסום, אבל הוא לא היה מיועד לקהל הזה. עיריית ירושלים לקחה בחשבון, שהיא תקבל את ההשתתפות הממשלתית במוקדם או במאוחר. היא היתה צריכה לקיים את האירוע הזה בתאריך מסוים, ולכן היא לקחה על עצמה את הסיכון שהתקציב הממשלתי יגיע. 

היו"ר יעקב ליצמן:

	אני שוכנעתי. 

עופר חוגי:

	 אני לא רוצה לאשר. 

היו"ר יעקב ליצמן:

	אני מאשר העברת תקציבים למשרד התיירות, כי מדובר באנשים שעובדים קשה מאד כדי לעודד תיירים להגיע לירושלים. 

עופר חוגי:

	מה מממנת עיריית ירושלים?

אלעד תמרי:

	 הקמפיין עולה 21 מיליון שקל בהיקף הכללי שלו, כשהמדינה משתתפת ב-15 מיליון שקל, על-פי החלטת ממשלה מיוחדת לסיוע מיידי לירושלים. עיריית ירושלים לוקחת על עצמה תשלום של שישה מיליון שקל. 
היו"ר יעקב ליצמן:

	אני רק רוצה שיירשם בפרוטוקול, שאתה אומר שיהיה פרסום בעיתונות כפי שנאמר. 

עופר חוגי:

	מי אחראי על הפרסום הזה?

אלעד תמרי:

	 עיריית ירושלים יוצאת למכרז. היא שכרה חברת פרסום ויחסי ציבור, שאיני יודע מה שמה. זה עומד לקרות בימים הקרובים בקיץ. 

היו"ר יעקב ליצמן:

	מי בעד אישור פנייה 213? מי נגד? 

הצבעה

בעד – רוב
נגד - מיעוט
פנייה מספר 213 אושרה.

היו"ר יעקב ליצמן:

	פנייה מספר 213 אושרה ברוב קולות. 


בקשה מספר 012 – 22:


היו"ר יעקב ליצמן:

	אנחנו עוברים לפנייה של משרד הדתות. אני דן רק בהעברה אחת.

יגאל גדרון:

	 יש לי הודעה, ואני מבין שאותה אתה מעכב. 

היו"ר יעקב ליצמן:

	את מה שביקשו היום. דבר אחד ביקשו כי הוא קריטי, ולכן אנחנו מוכנים לדון בו. 

עופר חוגי:

	 מה זאת ההעברה השנייה?

יגאל גדרון:

	 זאת הרשאה להתחייב על בתי-עלמין  - -

עופר חוגי:

	 אלה כל החסידים שלך. 
היו"ר יעקב ליצמן:

	זה לא יעבור פה. 

יגאל גדרון:

	 מבחינה טכנית, אני אגיד שזאת הרשאה להתחייב שנרשמה בשנה שעברה. צריכים להעביר אותה השנה, כדי שניתן יהיה לבצע תקציבי פיתוח.

סמדר אלחנני:

	 הרשאה להתחייב זה לא דבר חדש. זה היה בשנה שעברה, ואני תמיד מוחה על כך שלא דנים מספיק בהרשאות להתחייב, כי הן סוגרות את התקציב והופכות אותו לקשיח לחלוטין בשנים הבאות. 

	ברגע שאישרו לך הרשאה להתחייב, היית צריך להקציב כבר לכל שנה – זה בדרך כלל לחמש שנים, או לשלוש שנים – את הסעיף בתקציב, לצורך ביצוע הרשאה להתחייב משנים קודמות, כמו כל ההרשאות להתחייב משנים קודמות. 

יגאל גדרון:

	 את צודקת, אבל אלה עודפים מחויבים, ואלה עודפים מחויבים שנרשמו בתקציב שנה שעברה. 

היו"ר יעקב ליצמן:

	איזו תרבות תורנית חרדית - -

עופר חוגי:

	 אלה שלא קיבלו, יש ערעורים. 

יגאל גדרון:

	נרשמו התחייבויות, היה כסף עם ההתחייבויות האלה – אבל זה נרשם בהתחייבויות. הרי פעם אחת יש לנו תקציב מזומן ופעם אחת יש הרשאה להתחייב בפרויקטים של פיתוח, או בכל פרויקט שנמשך כמה שנים. בגין הכסף הזה כבר נחתמו דברים, הכסף הזה קיים בתקציב של שנה שעברה. ברגע שיש מולו התחייבות חתומה, בגינו זה יועבר. אם היה כסף ולא היתה בגינו התחייבות רשומה, הכסף לא יועבר, וזה כל הסיפור. 

היו"ר יעקב ליצמן:

	למה מיועד הסכום של 23 מיליון שקל כשכתוב "מקומות קדושים"?

יגאל גדרון:

	 אלה המקומות הקדושים שהמשרד התחייב בגינם. אני לא יכול כרגע לפרט מה הם המקומות, כי אני לא יודע, אבל אני יכול לבדוק את זה. 

אמנון כהן:

	 תחזוקה של מקומות קדושים. 

היו"ר יעקב ליצמן:

	אתה יודע שגם הפנייה שאני מעכב כרגע, עניינה מקומות קדושים. 

אמנון כהן:

	 אז יש להם רשימה.

היו"ר יעקב ליצמן:

	מילה שלי זאת מילה, ולכן אני אעביר את הבקשה, על אף שאני נגד כל ההעברה הזאת. מי בעד בקשה מספר 012 –22? מי נגד?

העברה

בעד – רוב
נגד – מיעוט
נמנע – 1
בקשה מספר 012 – 22 אושרה.

היו"ר יעקב ליצמן:

	בקשה מספר 012- 22 אושרה. 

עופר חוגי:

	ליצמן, ואם נעשה רביזיה?

היו"ר יעקב ליצמן:

	מי בעד הרביזיה? מי נגד?

הצבעה

בעד – מיעוט
נגד – רוב
הריביזיה לא אושרה.

אמנון כהן:

	הבקשה אושרה. מה לגבי הבקשה השנייה?


היו"ר יעקב ליצמן:

	עניינה גם המקומות הקדושים. 

יגאל גדרון:

	 זה אותו דבר, זאת הרשאה להתחייב שבגינה התחייבו השנה, הכסף יוצא בשנה הבאה, ואז בשנה הבאה יבואו אליכם עם פנייה כמו זאת שהבאתי עכשיו. 

סמדר אלחנני:

	 אולי הם יבצעו את זה בזמן?
יגאל גדרון:

	 אז הם היו מבקשים את הכסף במזומן ולא באשראי. 


פנייה מספר 136:	


היו"ר יעקב ליצמן:

	אנחנו עוברים לפנייה מספר 136. 

קונסטנטין בלוז:

	מדובר בהעברה של מלאי דלק לשעת חירום שהוא המלאי שהמדינה מחזיקה בו, ורובו דס"ל – דלק סילוני. 

היו"ר יעקב ליצמן:

	איפה נמצא המלאי, בפי גלילות?

קונסטנטין בלוז:

	 לא, שם מוחזק הגז. 

היו"ר יעקב ליצמן:

	האם יש אבטחה במקומות האלה?

קונסטנטין בלוז:

	 כן, יש אבטחה. 

היו"ר יעקב ליצמן:

	מה זה אומר, שיש שומר אחד עם קסקט?


קונסטנטין בלוז:

	 אבטחה כוללת גם בדיקות וסיורים שעורכים, כדי לוודא שהכל פועל כשורה. כמו-כן, יש בדיקה של מלאי, שמתבצעת על-ידי האיש שלנו שמגיע כל שבוע לאיזשהו אתר ובודק את עניין הבטיחות. 

	התקציב של זה הוא סכום מסוים, שאנחנו משלמים לחברות הדלק. לפעמים, כאשר המדינה מוכרת מלאי, יש למדינה הכנסות. הקטנו את כמות הנפט הלאומית. 

היו"ר יעקב ליצמן:

	האם זה תלוי בהכנסה?

קונסטנטין בלוז:

	 כן, זאת ההכנסה , זה 25 מיליון שקל. 

סמדר אלחנני:

	עלות אחזקת המלאי לשעת חירום היא גבוהה, וזאת הוצאה אדירה, נכון?

קונסטנטין בלוז:

	 זאת הוצאה אדירה, שירדה בשלוש השנים האחרונות. 

סמדר אלחנני:

	 יש התקדמות, היא הולכת ויורדת, אבל עדיין מלאי החירום של המדינה בדלק הוא פחות או יותר זהה למלאי העסקי והתפעולי שחברות הדלק צריכות להחזיק, זאת אומרת: הן מצאו דרך לקרוא לזה מלאי חירום במקום לקרוא לזה מלאי עסקי, והן מקבלות כסף מהמדינה. כל מנהל עסק שמייבא לחוץ לארץ, תמיד דואג שיהיו לו מלאים - -

היו"ר יעקב ליצמן:

	אנחנו מבינים שצריך להיות מלאי דלק.

קונסטנטין בלוז:

	 זה לא ממש כך, כי המלאי שחברות הדלק מחזיקות הוא יותר מלאי של בנזין, וכאן כמעט לא מדובר בבנזין, שהוא אחוז שולי ביותר, אולי פחות מאחוז אחד. מדובר בסולר, בדלקים לתחבורה הכבדה ולצורכי מלחמה, כמו: דס"ל – דלק סילוני. 

סמדר אלחנני:

	את הדס"ל הצבא צריך להחזיק, כי הדס"ל זה דלק סילוני. 

קונסטנטין בלוז:

	ההוצאה הזאת קשורה אלינו, כאשר למעשה, נכון שזאת הוצאה של תקציב הביטחון. אפשר היה להעביר את זה למשרד הביטחון, אבל אנחנו מנהלים את זה. 


היו"ר יעקב ליצמן:

	אי אפשר שלא לאשר את זה. מי בעד אישור פנייה 136?

הצבעה

בעד – 3
נגד – אין
נמנעים – אין
פנייה מספר 136 אושרה.

היו"ר יעקב ליצמן:

	פנייה מספר 136 אושרה פה אחד. 

תודה רבה, אני נועל את הישיבה. 
	
הישיבה ננעלה בשעה 11:00






